R100 000-beloning vir inligting oor polisieman se moordenaarsArgieffoto Die direktoraat vir prioriteitsmisdaadondersoeke (die Valke) doen ŉ beroep op lede van die publiek in Kaapstad en omliggende dele om inligting te deel wat kan lei tot die inhegtenisneming van die persone wat ŉ polisiebeampte op 12 Desember 2017 vermoor het. ŉ Onbekende getal persone het gepoog om ŉ vrag wettige perlemoen, wat per vragmotor van Gansbaai na Kaapstad Internasionale Lughawe vervoer is om uitgevoer te word, te kaap. Ao Carel Dewald de Does, van Hermanus-polisie, was nie aan diens nie, maar het die vragmotor begelei. Hy is op die N2 doodgeskiet net voor Spineweg-afrit. “Enigiemand met inligting kan die ondersoekbeampte, kapt. Ludwev Durrbaum, kontak by 082 469 2185. ŉ Beloning van R100 000 word uitgeloof vir inligting wat tot die suksesvolle vervolging van die oortreders kan lei,” het kapt. Philani Nkwalase, woordvoerder van die Valke, gesê.